M. Číž, podpredseda NR SR: (2008-07-03):
I. Petranský, predseda správnej rady Ústavu pamäti národa: ... po bývalých bezpečnostných zložkách obrátilo spolu 706 osôb. V roku 2007 bol odstránený sklz vo vybavovaní žiadostí, ktorý bol dlhodobým problémom ústavu a to znamená, že v súčasnosti už všetky žiadosti o sprístupnenie dokumentov sú v zákonnej trojmesačnej lehote vybavené. ÚPN vybavoval aj žiadosti o priznanie postavenia účastníka protikomunistického odboja podľa zákona č. 219/2006 Z. z. o protikomunistickom odboji a udelil 84 osobám štatút účastníka protikomunistického odboja. Z hľadiska sprístupňovania evidencií mal ÚPN v uplynulom roku niekoľko zásadných výstupov. Zverejnil na internete evidenčne spracované archívne knihy vyšetrovacích spisov krajských správ ŠTB na Slovensku, čo predstavuje viac ako 43 tisíc záznamov z Krajskej správy ŠTB Bratislava, Západoslovenského kraja a Banská Bystrica. Zverejnená bola aj prvá časť registrov operatívnych zväzkov druhej správy ŠTB v Prahe, takzvanej centrály za obdobie rokov 1969 až 1989. Z oblasti dokumentácie treba spomenúť rekonštrukciu organizačnej štruktúry, personálne obsadenia a činnosti bývalej XII. správy ZNB, centrálneho kontrarozviedneho útvaru ŠTB pôsobiaceho na Slovensku v roku 1974 až 1989. Výsledky tejto práce boli prezentované verejnosti na internetovej stránke ústavu, bolo zverejnených 764 mien príslušníkov ŠTB, zameranie jednotlivých odborov a oddelení, ako aj štruktúra správy. V rámci pracovnej úlohy analýza a popis hlavných objektových zväzkov I. správy ZNB, ktorú ÚPN ukladá § 19 zákona o pamäti národa, bolo do konca novembra 2007 v dvoch fázach popísaných 400 hlavných objektových zväzkov, ktoré boli následne zverejnené na internetovej stránke ústavu. V roku 2007 ÚPN začala napĺňať aj ďalšiu zo svojich rozhodujúcich úloh a podal na Generálnu prokuratúru Slovenskej republiky prvé štyri oznámenia o skutočnostiach nasvedčujúcich spáchanie trestného činu v súvislosti s činnosťou Štátnej bezpečnosti. Ústav pamäti národa poskytoval podľa zákona o pamäti národa orgánom verejnej moci informácie a dokumenty z činnosti bezpečnostných zložiek na plnenie ich zákonom stanovených úloh. Za rok 2007 bolo celkovo doručených okolo 700 žiadostí od Národnobezpečnostného úradu, Slovenskej informačnej služby, Vojenského obranného spravodajstva, ministerstva vnútra aj reformovanej cirkvi. Žiadosti sa týkali predovšetkým previerok osôb. Oproti minulému roku ústav zaznamenal zvýšenie počtu podaných žiadostí o viac ako 110 %. Dokumentačný systém ústavu bol v roku 2007 doplnený o takmer štvrť milióna zdigitalizovaných strán archívnych dokumentov, z toho bolo vyše 170 tisíc strán zdigitalizovaných z papierových dokumentov a viac ako 70 tisíc strán mikrofišov. Jednou z úloh Ústavu pamäti národa je poskytovať verejnosti výsledky svojej činnosti aj zverejňovaním a sprístupňovaním informácií o dobe neslobody. Úlohou projektu Oral history je zviditeľňovať konkrétne osudy ľudí, ktoré sa stali obeťou totalitných režimov. Uskutočňuje sa to prostredníctvom výroby a spracovania videozáznamov, ktoré majú slúžiť pre účely bádateľov, študentov, pedagógov a producentov dokumentárnych filmov. V minulom roku ústav v rámci tohto projektu nakrútil výpovede 40 svedkov z obdobia totality a tento materiál má dĺžku približne 100 hodín, obsahuje výpovede svedkov, ktoré sa stali obeťami nacistickej a komunistickej perzekúcie. Ústav pamäti národa natočil v roku 2007 film Prežili sme gulag. Podklad k nemu vytvorili výpovede osôb z východného Slovenska, ktorí boli po skončení II. svetovej vojny násilne odvlečení do Sovietskeho zväzu. Pokiaľ ide o systematický vedecký výskum, počas roku 2007 bolo v rámci ÚPN pripravených do tlače 6 titulov. Do edičnej činnosti patrí aj časopis Pamäť národa, ktorý vychádza štvrťročne. Pracovníci ÚPN predniesli desiatky referátov na vedeckých konferenciách a publikovali viac ako 100 vedeckých odborných článkov v časopisoch a zborníkoch a tri vedecké monografie. V novembri 2007 ÚPN zorganizoval spolu so svojimi partnermi zo zahraničia v Bratislave veľkú medzinárodnú vedeckú konferenciu o aktivitách NKVD a KGB. Zároveň sa ústav aktívne venoval osvetovej činnosti medzi mladými ľuďmi. Jeho pracovníci uskutočnili 44 prednášok na základných, stredných a vysokých školách. Ďakujem za pozornosť.